CELEX: 32022D0461
Language: hu
Date: 2022-03-15 00:00:00
Title: A Bizottság (EU) 2022/461 végrehajtási határozata (2022. március 15.) az (EU) 2019/570 végrehajtási határozatnak a szállítási és logisztikai rescEU-képességek tekintetében történő módosításáról (az értesítés a C(2022) 1685. számú dokumentummal történt) (EGT-vonatkozású szöveg)

2022.3.22.   
               
               
                  HU
               
               
                  Az Európai Unió Hivatalos Lapja
               
               
                  L 93/193
               
            
         A BIZOTTSÁG (EU) 2022/461 VÉGREHAJTÁSI HATÁROZATA
         (2022. március 15.)
         az (EU) 2019/570 végrehajtási határozatnak a szállítási és logisztikai rescEU-képességek tekintetében történő módosításáról
         
            
               (az értesítés a C(2022) 1685. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az uniós polgári védelmi mechanizmusról szóló, 2013. december 17-i 1313/2013/EU európai parlamenti és tanácsi határozatra (1) és különösen annak 32. cikke (1) bekezdésének g) pontjára,
         mivel:
         
                     (1)
                  
                  
                     Az 1313/2013/EU határozat meghatározza a rescEU jogi keretét. A rescEU egy uniós szintű kapacitástartalék, amelynek célja az olyan kezelhetetlen helyzetekben való segítségnyújtás, amelyekben a tagállami szinten meglévő és a tagállamok által az európai polgári védelmi eszköztár céljára rendelkezésre bocsátott képességek összessége nem elegendő a természeti és az ember okozta katasztrófákra való hatékony reagálás biztosításához.
                  
               
                     (2)
                  
                  
                     Az uniós polgári védelmi mechanizmust (a továbbiakban: uniós mechanizmus) nemrégiben megerősítette az 1313/2013/EU határozatot módosító (EU) 2021/836 európai parlamenti és tanácsi rendelet (2). A módosítás célja, hogy felszámolja az uniós mechanizmusnak a Covid19-világjárvány során nyilvánvalóvá vált korlátait, és jobb támogatást biztosítson a tagállamoknak azokban az esetekben, amikor egyszerre több azonos jellegű vagy különböző veszély- vagy katasztrófahelyzettel kell megküzdeniük.
                  
               
                     (3)
                  
                  
                     Az elmúlt években számos, az uniós mechanizmus keretében végrehajtott reagálási művelet során kihívásként azonosították a szállítási és logisztikai műveleteket. A közelmúltban a Covid19-világjárvány kitörésekor és kezdeti szakaszaiban egyértelművé vált, hogy ezen a területen – különösen az orvostechnikai eszközök, a személyzet és a betegek szállítása terén – szükség van a stratégiai szemlélet és a hatékonyság megerősítésére. A tagállamoknak a segítségnyújtásra és a segítségnyújtás fogadására való képességét nagyban akadályozta, hogy nem álltak rendelkezésre megfelelő szállítási és logisztikai erőforrások.
                  
               
                     (4)
                  
                  
                     Ennek megfelelően az 1313/2013/EU határozat 12. cikkének (2) bekezdésével összhangban a rescEU-képességek kiemelt fejlesztési területei: a légi erdőtűzoltás, a sürgősségi orvosi ellátás, valamint a vegyi, a biológiai, a radiológiai és a nukleáris incidensek kiegészültek a szállítással és a logisztikával.
                  
               
                     (5)
                  
                  
                     A rescEU keretei között a szállítási és logisztikai képességek fő feladataként a személyek (ideértve a betegeket és a reagálási műveletekben részt vevő csapatokat is), anyagok vagy felszerelés vagy ezek kombinációja számára igénybe vehető szállítási és a kapcsolódó logisztikai szolgáltatások nyújtását kell meghatározni.
                  
               
                     (6)
                  
                  
                     A tagállamokkal folytatott konzultációk nyomán világossá vált, hogy a szállítási és logisztikai képességek a már meghatározott légi rescEU-képességek mellett többcélúak is lehetnek.
                  
               
                     (7)
                  
                  
                     Az 1313/2013/EU határozat 12. cikkének (4) bekezdése szerint a rescEU részét képező reagálási képességekre vonatkozó minőségi követelményeket a tagállamokkal konzultálva kell megállapítani.
                  
               
                     (8)
                  
                  
                     A szállítási és logisztikai képességeket az alacsony valószínűségű, de nagy hatású katasztrófákkal kapcsolatos kockázatokra való reagálás érdekében, az (EU) 2019/570 bizottsági végrehajtási határozat (3) 3d. cikke szerinti kategóriákkal összhangban, a tagállamokkal folytatott konzultációt követően kell létrehozni.
                  
               
                     (9)
                  
                  
                     Az (EU) 2019/570 bizottsági végrehajtási határozatot a fentieknek megfelelően módosítani kell.
                  
               
                     (10)
                  
                  
                     Az e határozatban előírt intézkedések összhangban vannak az 1313/2013/EU határozat 33. cikkének (1) bekezdése szerinti bizottság véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2019/570 végrehajtási határozat a következőképpen módosul:
            
                        1.
                     
                     
                        A 2. cikk a következőképpen módosul:
                        
                                    a)
                                 
                                 
                                    Az (1) bekezdés a következőképpen módosul:
                                    
                                                i.
                                             
                                             
                                                A hatodik franciabekezdés helyébe a következő szöveg lép:
                                                
                                                            „–
                                                         
                                                         
                                                            menedékhelyekkel összefüggő képességek,”.
                                                         
                                                      
                                          
                                                ii.
                                             
                                             
                                                A bekezdés a következő hetedik franciabekezdéssel egészül ki:
                                                
                                                            „–
                                                         
                                                         
                                                            szállítási és logisztikai képességek.”
                                                         
                                                      
                                          
                              
                                    b)
                                 
                                 
                                    A (2) bekezdés a következőképpen módosul:
                                    
                                                i.
                                             
                                             
                                                Az i) pont helyébe a következő szöveg lép:
                                                
                                                            „i)
                                                         
                                                         
                                                            ideglenes menedékhelyekkel összefüggő képességek;”.
                                                         
                                                      
                                          
                                                ii.
                                             
                                             
                                                A bekezdés a következő j) ponttal egészül ki:
                                                
                                                            „j)
                                                         
                                                         
                                                            szállítási és logisztikai képességek.”
                                                         
                                                      
                                          
                              
                  
                        2.
                     
                     
                        A 3a. cikk helyébe a következő szöveg lép:
                        
                           „3a. cikk
                           A rescEU keretébe tartozó evakuáló mentőrepülési képességek, 2-es és 3-as típusú sürgősségi segélyszolgálati csoportokkal összefüggő képességek, egészségügyi készletfelhalmozási képességek, vegyi, biológiai, radiológiai és nukleáris mentesítési képességek, vegyi, biológiai, radiológiai és nukleáris készletfelhalmozási képességek, ideiglenes menedékhelyekkel összefüggő képességek, valamint közlekedési és logisztikai képességek elszámolható költsége
                           A rescEU-képességek teljes elszámolható költségének meghatározása során az 1313/2013/EU határozat Ia. melléklete szerinti összes költségkategóriát figyelembe kell venni.”
                        
                     
                  
                        3.
                     
                     
                        A 3e. cikk (3) és (4) bekezdése helyébe a következő szöveg lép:
                        
                           „(3)   A 2. cikk (2) bekezdésének c)–j) pontjában említett rescEU-képességek létrehozása alacsony valószínűségű, de nagy hatású katasztrófákkal kapcsolatos kockázatok kezelése céljából történik.
                        
                        
                           (4)   Amennyiben a 2. cikk (2) bekezdésének c)–j) pontjában említett rescEU-képességek bevetésére az uniós mechanizmus keretében kerül sor, az 1313/2013/EU határozat 23. cikkének (4b) bekezdésével összhangban az uniós pénzügyi támogatás a műveleti költségek 100 %-át fedezi.”
                        
                     
                  
                        4.
                     
                     
                        A melléklet e határozat mellékletével összhangban módosul.
                     
                  
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2022. március 15-én.
            
               
                  a Bizottság részéről
               
               Janez LENARČIČ
               
                  a Bizottság tagja
               
            
         
         
            (1)  HL L 347., 2013.12.20., 924. o.
         
         
            (2)  Az Európai Parlament és a Tanács (EU) 2021/836 rendelete (2021. május 20.) az uniós polgári védelmi mechanizmusról szóló 1313/2013/EU határozat módosításáról (HL L 185., 2021.5.26., 1. o.).
         
            (3)  A Bizottság (EU) 2019/570 végrehajtási határozata (2019. április 8.) az 1313/2013/EU európai parlamenti és tanácsi határozat végrehajtására a rescEU-képességekkel összefüggésben alkalmazandó szabályok megállapításáról, valamint a 2014/762/EU bizottsági végrehajtási határozat módosításáról (HL L 99., 2019.4.10., 41. o.).
      
      
         
            MELLÉKLET
            Az (EU) 2019/570 végrehajtási határozat melléklete a következő 10. szakasszal egészül ki:
            
               
                           „10.
                        
                        
                           
                              Szállítási és logisztikai képesség
                           
                           
                                       
                                                    
                                                
                                                
                                                   Feladatok
                                                
                                             
                                    
                                       
                                                   —
                                                
                                                
                                                   Személyek (ideértve a betegeket és a reagálási műveletekben részt vevő csapatokat is), anyagok vagy felszerelés vagy ezek kombinációja számára igénybe vehető szállítási és a kapcsolódó logisztikai szolgáltatások nyújtása
                                                
                                             
                                                   —
                                                
                                                
                                                   A feladatok kiterjedhetnek az 1., a 2., a 3. és a 4. szakaszban meghatározott feladatokra is
                                                
                                             
                                 
                                       
                                                    
                                                
                                                
                                                   Képességek
                                                
                                             
                                    
                                       
                                                   —
                                                
                                                
                                                   A repülőgépek esetében képesség legalább 35 személy vagy legalább 7 tonna anyag vagy mindkettő szállítására
                                                
                                             
                                                   —
                                                
                                                
                                                   Képesség az éjjel-nappali működésre
                                                
                                             
                                                   —
                                                
                                                
                                                   Képesség a kapcsolódó logisztikai támogató funkciók (például az anyagok be- és kirakodása) biztosítására
                                                
                                             
                                                   —
                                                
                                                
                                                   Képesség szükség esetén a műveleti szempontból nehéz körülmények (1) közötti teljesítésre
                                                
                                             
                                                   —
                                                
                                                
                                                   Képesség szükség esetén a különleges áruknak (2) a vonatkozó nemzetközi normákkal összhangban történő szállítására és logisztikai kezelésére
                                                
                                             
                                 
                                       
                                                    
                                                
                                                
                                                   Fő alkotóelemek
                                                
                                             
                                    
                                       
                                                   —
                                                
                                                
                                                   A végrehajtandó feladatok és a művelet időkerete szempontjából felkészült utazószemélyzet
                                                
                                             
                                                   —
                                                
                                                
                                                   Megfelelően felszerelt és kiképzett technikai személyzet a fentiekben meghatározott különböző feladatok elvégzéséhez
                                                
                                             
                                                   —
                                                
                                                
                                                   Megfelelő kommunikációs felszerelés (például a légi képességek esetében a levegő-levegő és a levegő-föld irányú összeköttetés biztosításához)
                                                
                                             
                                                   —
                                                
                                                
                                                   Integrált modul a logisztikai, például a be- és a kirakodási műveletekhez
                                                
                                             
                                 
                                       
                                                    
                                                
                                                
                                                   Önellátási képesség
                                                
                                             
                                    
                                       
                                                   —
                                                
                                                
                                                   A képességhez kapcsolódó különböző felszerelések tárolása és karbantartása
                                                
                                             
                                                   —
                                                
                                                
                                                   A fontosabb, elsősorban a kárterületen való koordinációért felelős partnerekkel való kapcsolattartást biztosító felszerelés
                                                
                                             
                                 
                                       
                                                    
                                                
                                                
                                                   Bevethetőség
                                                
                                             
                                    
                                       
                                                   —
                                                
                                                
                                                   Képesség a felajánlás elfogadása után 12 órán belüli indulásra
                                                
                                             
                                                   —
                                                
                                                
                                                   A repülőgépek esetében képesség 5 tonna hasznos teher mellett legalább 2 000  tengeri mérföld (3 700  km) megtételére üzemanyag-felvétel nélkül
                                                
                                             
                                 
                     
            
               (1)  A légi képességek esetében e körülmények közé tartoznak azok a helyzetek, amikor nincs leszállás vagy felszállás céljából igénybe vehető futópálya, vagy a rendelkezésre álló futópálya rövid vagy károsodott.
            
               (2)  Például veszélyes áruk, orvostechnikai felszerelés, az oltóanyagok hűtőláncával összefüggő logisztikai feladatok stb.”